ՔԱՋԱՐԱՆ ՀԱՄԱՅՆՔԻ ՂԵԿԱՎԱՐ ՄԱՆՎԵԼ ՓԱՐԱՄԱԶՅԱՆԻ ՈՒՂԵՐՁԸ ՀԱՆՐԱՊԵՏՈՒԹՅԱՆ ՏՈՆԻ ԱՌԹԻՎ
Սիրելի՛ հայրենակիցներ, շնորհավորում եմ բոլորիս Հանրապետության տոնի կապակցությամբ: Ազգային երջանկություն է՝ ապրել ու արարել անկախ երկրում: Մեկ դար առաջ Մայիսյան հերոսամարտերով հայ ժողովուրդն ամրագրեց անկախ պետականություն կերտելու իրավունքը: Օրհասական պահին հայրենիքի վերջին բեկորը փրկելու համար համախմբվեց հայ ժողովուրդը, դարձավ հավաքական ուժ, բռունցք, ելավ ի զեն և ահեղ ճակատամարտեր մղելով՝ վճռեց ու վերահաստատեց իր գոյության իրավունքը: Թեև Առաջին Հանրապետությունը երկար կյանք չունեցավ, սակայն վճռորոշ դեր խաղաց հայոց պետականության պատմության հետագա ընթացքի համար: Հարյուրամյա փորձը մեր ժողովուրդը թրծեց, կոփեց իր պատմական երթի ընթացքում, դարձրեց հզոր, անկախ պետություն ունենալու իրական հնարավորություն: Այսօր մեր խնդիրն է՝ շարունակել մեր հերոս նախնիների պատմական սխրանքը և փոխանցել մեր սերունդներին հզոր, անկախ, ծաղկուն պետություն՝ Հայաստանի Երրորդ Հանրապետությունը: Թող պանծացվեն հայոց պետականության խորհրդանիշները՝ ի փառս նահատակ և ողջ հայորդիների կենդանի սխրանքների, և թող հայոց արծիվը սավառնի անամպ ու խաղաղ երկնքում՝ հսկելով մեր հայրենիքի սահմաններն ու սահմանին կանգնած հայ զինվորին: